“Kelajak” markazlari faoliyatini tartibga solishga qaratilgan ayrim normativ-huquqiy hujjatlarni tasdiqlash toʻgʻrisida
(resolution, 2026-02-02)

Oʻzbekiston Respublikasi Prezidentining “Maktabdan tashqari taʼlim tizimini yangi bosqichga olib chiqish chora-tadbirlari toʻgʻrisida” 2025-yil 8-sentabrdagi PQ-277-son qarori ijrosini taʼminlash, shuningdek, maktabgacha va maktab taʼlimi sohasidagi maktabdan tashqari taʼlim tizimini yanada takomillashtirish, ularni zamonaviy yondashuvlar asosida rivojlantirish orqali bolalarning boʻsh vaqtlarini mazmunli va samarali tashkil etish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2025-yil 8-sentabrdagi PQ-277-son qaroriga muvofiq: a) Maktabgacha va maktab taʼlimi vazirligi tizimidagi “Barkamol avlod” respublika bolalar maktabi hamda Respublika oʻquvchi-yoshlar markazi negizida Respublika “Kelajak” markazi, Qoraqalpogʻiston Respublikasi, viloyatlar va Toshkent shahri, shuningdek, tuman (shahar) “Barkamol avlod” bolalar maktablari negizida tegishlicha Qoraqalpogʻiston Respublikasi, viloyatlar va Toshkent shahri, shuningdek, tuman (shahar) “Kelajak” markazlari; Maktabgacha va maktab taʼlimi vazirligi huzurida yuridik shaxs maqomiga ega boʻlmagan “Kelajak” markazlarini qoʻllab-quvvatlash jamgʻarmasi tashkil etilgani; b) 2026-yil 1-yanvardan boshlab “Kelajak” markazlarida oʻqiganlik uchun ota-onalar badali toʻlovining minimal miqdorlari qayta koʻrib chiqilishi belgilangani maʼlumot uchun qabul qilinsin. 2. Quyidagilar: “Kelajak” markazlari toʻgʻrisidagi nizom 1-ilovaga muvofiq; “Kelajak” markazlarida oʻqiganlik uchun ota-onalar badali toʻlovini undirish va undan foydalanish tartibi toʻgʻrisidagi nizom 2-ilovaga muvofiq; Oʻzbekiston Respublikasi Maktabgacha va maktab taʼlimi vazirligi huzuridagi “Kelajak” markazlarini qoʻllab-quvvatlash jamgʻarmasi toʻgʻrisidagi nizom 3-ilovaga muvofiq; “Kelajak” markazlarining boshqaruv, texnik, xizmat koʻrsatuvchi va oʻquv-yordamchi xodimlarining namunaviy shtatlari va mehnatga haq toʻlash shartlari 4-ilovaga muvofiq tasdiqlansin. 3. “Kelajak” markazlarida oʻqiganlik uchun ota-onalar badali toʻlovi oyiga bazaviy hisoblash miqdoriga nisbatan: a) 2026-yil 1-yanvardan boshlab: Toshkent shahrida — 30 foiz; viloyatlar markazlarida — 25 foiz; respublikaning qolgan tuman (shahar)lari hamda Qoraqalpogʻiston Respublikasining Nukus va Xorazm viloyatining Urganch shaharlarida — 15 foiz; Qoraqalpogʻiston Respublikasi va Xorazm viloyatining qolgan tuman (shahar)larida — 10 foiz; b) 2026-yil 1-sentabrdan boshlab: Toshkent shahrida — 60 foiz; viloyatlar markazlarida — 50 foiz; respublikaning qolgan tuman (shahar)lari hamda Qoraqalpogʻiston Respublikasining Nukus va Xorazm viloyatining Urganch shaharlarida — 30 foiz; Qoraqalpogʻiston Respublikasi va Xorazm viloyatining qolgan tuman (shahar)larida — 20 foiz etib belgilansin. 4. Belgilansinki: “Kelajak” markazlarining tarmoq toʻgaraklari faoliyati har bir umumiy oʻrta taʼlim tashkilotlarida bosqichma-bosqich yoʻlga qoʻyiladi. Bunda tarmoq toʻgaraklari uchun ota-onalar badali toʻlovidan tushgan mablagʻlarning 40 foizi umumiy oʻrta taʼlim tashkilotining budjetdan tashqari jamgʻarmasiga yoʻnaltiriladi; Jizzax viloyati Jizzax shahri Qassoblik MFY X. Nosirov koʻchasi 12-uy manzilida joylashgan Sh. Rashidov nomidagi Jizzax viloyati axborot-kutubxonasining Matbuot uyi binosi Jizzax viloyati “Kelajak” markaziga operativ boshqarish huquqi asosida bepul beriladi; Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari huzuridagi “Yagona buyurtmachi xizmati” injiniring kompaniyasi “Kelajak” markazlarida amalga oshiriladigan loyihalashtirish, qurilish, rekonstruksiya va mukammal taʼmirlash ishlarida buyurtmachi hisoblanadi. 5. Qurilish va uy-joy kommunal xoʻjaligi vazirligi: Maktabgacha va maktab taʼlimi vazirligi bilan birgalikda uch oy muddatda “Kelajak” markazlarining namunaviy loyihasini ishlab chiqsin; “Kelajak” markazlari obyektlari boʻyicha ishlab chiqiladigan loyiha-smeta hujjatlari belgilangan tartibda va muddatlarda ekspertizadan oʻtkazilishini taʼminlasin. 6. Vazirlar Mahkamasi huzuridagi Qurilish va uy-joy kommunal xoʻjaligi sohasida nazorat qilish inspeksiyasi bajariladigan qurilish-taʼmirlash ishlarini shaharsozlik toʻgʻrisidagi qonunchilik hujjatlariga rioya etilgan holda amalga oshirilishi ustidan nazorat oʻrnatsin. 7. “Kelajak” markazlarida amalga oshiriladigan loyihalashtirish, qurilish-taʼmirlash ishlarida bosh loyiha va bosh pudrat tashkilotlarini tanlash jarayonida shaffoflikni taʼminlash, ajratilgan mablagʻlarning maqsadli oʻzlashtirilishi hamda obyektlar oʻz muddatida foydalanishga topshirilishi uchun Qurilish va uy-joy kommunal xoʻjaligi vazirligi, Vazirlar Mahkamasi huzuridagi Qurilish va uy-joy kommunal xoʻjaligi sohasida nazorat qilish inspeksiyasi, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklarining birinchi rahbarlari shaxsan javobgar hisoblanadi. 8. Toshkent shahri Chilonzor tumani 19-mavze 43a-uy manzilida joylashgan binoda Respublika “Kelajak” markazi huzurida Bolalar sayyohlik bazasi tashkil etilsin. 9. Oʻzbekiston Respublikasi Hukumatining 5-ilovaga muvofiq ayrim qarorlariga oʻzgartirish va qoʻshimchalar kiritilsin. 10. Oʻzbekiston Respublikasi Hukumatining 6-ilovaga muvofiq baʼzi qarorlari oʻz kuchini yoʻqotgan deb hisoblansin. 11. Maktabgacha va maktab taʼlimi vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 12. Ushbu qarorning bajarilishini nazorat qilish Oʻzbekiston Respublikasi maktabgacha va maktab taʼlimi vaziri E.G. Karimova zimmasiga yuklansin. 1. Ushbu Nizom “Kelajak” markazlari (keyingi oʻrinlarda — Markaz)ning maqomi, asosiy vazifalari va funksiyalari, huquqlari va majburiyatlari, shuningdek, faoliyatini tashkil etish tartibini belgilaydi. 2. Markaz 6 — 18 yoshdagi bolalarga qoʻshimcha taʼlim xizmatlarini koʻrsatuvchi davlat muassasasi shaklidagi yuridik shaxs hisoblanadi, oʻz ustaviga, bank hisobvaragʻiga, Oʻzbekiston Respublikasi Davlat gerbi tasviri tushirilgan va oʻz nomi yozilgan muhrga, shtampga hamda blankalarga ega boʻladi. 3. Markaz oʻz faoliyatida Oʻzbekiston Respublikasining Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, Oʻzbekiston Respublikasi maktabgacha va maktab taʼlimi vazirining buyruqlariga, shuningdek, ushbu Nizomga, oʻz ustaviga va boshqa qonunchilik hujjatlariga amal qiladi. 4. Markazlarning namunaviy ustavi Oʻzbekiston Respublikasi Maktabgacha va maktab taʼlimi vazirligi (keyingi oʻrinlarda — Vazirlik) tomonidan tasdiqlanadi. Markaz mazkur namunaviy ustav asosida oʻz ustavini ishlab chiqadi. Ustav muassis tomonidan tasdiqlanadi. 5. Vazirlik, Qoraqalpogʻiston Respublikasi Maktabgacha va maktab taʼlimi vazirligi, viloyatlar va Toshkent shahri maktabgacha va maktab taʼlimi boshqarmalari hamda tuman (shahar) maktabgacha va maktab taʼlimi boʻlimlari tegishlicha markazlarning muassislari hisoblanadi. 6. Markazlarning umumiy faoliyati Vazirlik tomonidan muvofiqlashtiriladi. 7. Quyidagilar Markazning asosiy vazifalari hisoblanadi: maktabga tayyorlov guruhlaridagi bolalarda bilim olish, kommunikativ va ijodiy kompetensiyalarni shakllantirish; oʻquvchilarni Prezident, ijod va ixtisoslashtirilgan taʼlim tashkilotlariga tayyorlash; iqtidorli yoshlarni saralab olish tizimini rivojlantirish, ularni qoʻllab-quvvatlash uchun zarur shart-sharoitlar yaratish, ulgʻayib kelayotgan yosh avlodning STEAM (Science — tabiiy fanlar, Technology — texnologiyalar, Engineering — muhandislik, Art — sanʼat, Mathematics — matematika) fanlari hamda ilm-fanga boʻlgan intilishlarini ragʻbatlantirish, intellektual va ijodiy salohiyatini roʻyobga chiqarish; oʻquvchilarni sunʼiy intellekt va robototexnika yoʻnalishlariga jalb etish orqali ularning yaratuvchanlik koʻnikmalarini yanada shakllantirish hamda robototexnika, mobilograf, dasturlash, ilgari surish va reklama qilish (SMM), modellashtirish kabi toʻgaraklarni tashkil etish; oʻquvchilarning xorijiy tillarni oʻrganishga boʻlgan qiziqishini oshirish va xorijiy tillarni oʻqitishning zamonaviy uslublari asosida toʻgaraklar faoliyatini yoʻlga qoʻyish; oʻquvchilarda ekologik bilimlarni oshirish, ekologiyaga oid loyihalarni amalga oshirish; oʻquvchilarning ijodiy va badiiy qobiliyatlarini rivojlantirish, ular oʻrtasida kitobxonlik madaniyatini oshirish; umumiy oʻrta taʼlim maktablari kutubxonalariga hamda kitobxonlik klublari faoliyatiga amaliy va uslubiy yordam koʻrsatish; oʻquvchilar oʻrtasida sogʻlom turmush tarzini targʻib qilish, ularning sportning olimpiya va ommaviy turlariga qiziqishlarini oshirish hamda maktab sport klublari faoliyatini rivojlantirish, sport seksiyalariga amaliy va uslubiy yordam koʻrsatishni tashkil etish; oʻquvchilarda hunar egallash boʻyicha dastlabki bilim va koʻnikmalarni shakllantirish; bolalarni har tomonlama barkamol shaxs qilib tarbiyalash, ularda yetakchilik, jamoada ishlash, faol fuqarolik, ijtimoiy masʼuliyat va kommunikativ koʻnikmalarni shakllantirish maqsadida taʼlim tashkilotlarida bolalar faoliyati ijtimoiy-emotsional taʼlim modeli asosida 4 bosqichda (maktabgacha — boshlangʻich — tayanch oʻrta — oʻrta taʼlim) yoʻlga qoʻyish; oʻquvchilar tashabbuslarini qoʻllab-quvvatlash boʻyicha maktab maslahatchilari (keyingi oʻrinlarda — maktab maslahatchilari)ning kasbiy malakasini oshirish ishlarini tashkil etish, ularga metodik va uslubiy yordam koʻrsatish, innovatsion tarbiya va taʼlim tajribalarini amaliyotga joriy etishda maktablarga koʻmak berish. Bunda maslahatchilarni ishga qabul qilish tartibi oʻrnatilgan tartibda Vazirlik tomonidan belgilanadi. 8. Markaz oʻzining asosiy vazifalarini amalga oshirishda quyidagi funksiyalarni bajaradi: bolalarda liderlik qobiliyatlari hamda “yumshoq” koʻnikmalarini shakllantirishda “oʻquvchilar kengashi” saylovlarini oʻtkazishda amaliy va uslubiy yordam koʻrsatadi; bolalarni taʼlim, media, madaniyat, ekologiya, sport, kitobxonlik yoʻnalishlarida tashabbuslarini qoʻllab quvvatlaydi, jumladan, ular uchun festival, forum, vebinar hamda oromgohlar tashkil etadi; oʻquvchilarni toʻgaraklar, kitobxonlik klublari, hamda sport klublariga qamrab olish choralarini koʻradi; festival, tanlov, musobaqa va tadbirlarni sifatli oʻtkazilishi boʻyicha ssenariylar ishlab chiqadi hamda tashkil etadi; maktab maslahatchilari faoliyatini monitoring qiladi hamda ularning kasbiy malakasini oshirishda tizimli ravishda seminar, trening va konferensiyalar tashkil etadi; dastur va oʻquv-rejalarini ishlab chiqishda koʻmaklashadi; oʻquv jarayonlarini tahlil qilib boradi hamda ularga amaliy-uslubiy yordamlar koʻrsatadi; uslubchilar, trenerlar va toʻgarak rahbarlari uchun turli oʻquv-seminarlar hamda vebinar mashgʻulotlari oʻtkazadi; faol oʻquvchilar, maktab maslahatchilari hamda toʻgarak rahbarlari ishlarini ommalashtiradi hamda tanlov va tadbirlarni ommaviy axborot vositalari va ijtimoiy tarmoqlarda keng yoritib boradi; oʻquvchilar qiziqishlariga koʻra tarmoq toʻgaraklarini tashkil etadi hamda faoliyatini metodik taʼminlaydi; “Kelajak” milliy brendi ostida taʼlim tashkilotlarida tarbiyaviy-axloqiy, maʼnaviy-mafkuraviy va ijtimoiy-kommunikativ sohalarda oʻquvchilarning shaxsiy rivojlanishiga qaratilgan loyihalarini amalga oshiradi; oʻquvchilarning iqtidorlarini roʻyobga chiqarish uchun madaniyat va sanʼat yoʻnalishidagi toʻgaraklar tarmogʻini kengaytiradi, badiiy adabiyotlarga boʻlgan qiziqishlarini aniqlaydi, ular oʻrtasida kitobxonlik madaniyatini oshirishga qaratilgan targʻibot-tashviqot ishlarini amalga oshiradi; alohida taʼlim ehtiyojlari boʻlgan bolalar uchun markazlarda inklyuziv toʻgaraklar faoliyatini yoʻlga qoʻyadi; Markazning maxsus elektron platformasini yuritadi, unda oʻquv jarayoniga oid maʼlumotlarni joylashtiradi; oʻquvchilarning qoʻshimcha taʼlimga jalb etilganligi toʻgʻrisidagi “Ijtimoiy portfolio” modulini yuritadi. 9. Markaz quyidagi huquqlarga ega: Markaz xodimlari, toʻgarak aʼzolari va ularning ota-onalari (yoki ularning oʻrnini bosuvchi shaxslar)dan mazkur Nizom, oʻz ustavi va ichki tartib-qoidalariga rioya etilishini nazorat qilish; oʻquv jarayonini takomillashtirish va metodik taʼminlash boʻyicha takliflar kiritish; moliyalashtirishning qonunchilik hujjatlarida taqiqlanmagan manbalari hisobiga budjetdan tashqari mablagʻlarni shakllantirish; toʻgarak mashgʻulotlari uchun belgilangan toʻlovni ota-onalar (yoki ularning oʻrnini bosuvchi shaxslar)dan oʻz vaqtida undirishni nazorat qilish; vakolatiga kiradigan masalalar hamda unga yuklangan vazifalar va funksiyalarni bajarish bilan bogʻliq boʻlgan qarorlar, buyruqlar, koʻrsatmalar qabul qilish, zarur boʻlganda, boshqa davlat tashkilotlari bilan birgalikda tegishli qarorlar qabul qilish; Markaz vakolatiga kiradigan masalalarda belgilangan tartibda sudlarga arizalar va daʼvolar kiritish; qonun hujjatlarida belgilangan tartibda budjetdan tashqari jamgʻarmalarga ega boʻlish; davlat organlari va manfaatdor shaxslardan oʻz vakolati doirasida zarur axborotlarni soʻrash va olish. Markaz qonunchilik hujjatlariga muvofiq boshqa huquqlarga ham ega boʻlishi mumkin. 10. Markaz: ushbu Nizomda va oʻz ustavida nazarda tutilgan vazifa va funksiyalarni samarali bajarishi; “Kelajak” markazlari uchun qoʻshimcha taʼlimga qoʻyilgan Davlat talablari asosida taʼlim-tarbiya jarayonini tashkil etishi; taʼlim-tarbiya jarayonini belgilangan tartibda sanitariya normalari, qoidalari va gigiyena normativlariga hamda xavfsizlik qoidalariga muvofiq tashkil etishi; Markazning moddiy-texnik taʼminoti va kadrlar salohiyatini rivojlantirishi; toʻgaraklarni tashkil etishda toʻgarak aʼzolarining yoshi, ruhiy-fiziologik holati, layoqati va qiziqishlarini inobatga olishi; oʻzi qabul qilgan qarorlar hamda buyruqlarni oʻz vaqtida, sifatli va toʻliq bajarishi; faoliyatini rivojlantirish boʻyicha tasdiqlangan dasturlar, chora-tadbirlar rejasi, “yoʻl xaritalari” va boshqa dasturiy hujjatlar ijrosini samarali tashkil etishi va bajarishi; oʻziga biriktirib berilgan mulklar, shu jumladan, koʻchmas mulklardan maqsadli foydalanishi; oʻziga yuklangan vazifa va funksiyalar doirasida fuqarolar hamda tadbirkorlik subyektlarining huquqlari va qonuniy manfaatlarini himoya qilishi shart. Markaz zimmasiga qonunchilik hujjatlariga muvofiq boshqa majburiyatlar ham yuklanishi mumkin. 11. Markaz koʻp tarmoqli boʻlib, u faoliyat yuritadigan hududning oʻziga xos xususiyati, oʻquvchilarning qiziqishlari va ehtiyojlariga koʻra, ularning ijodiy imkoniyatlarini yanada rivojlantirishga qaratilgan maktabga tayyorlov, ilm-fan, xorijiy tillar, kitobxonlik, madaniyat va sanʼat, kasb-hunar, axborot texnologiyalari hamda sport yoʻnalishlarida toʻgaraklar tashkil etadi. Markazda toʻgaraklar pullik shaklda tashkil etiladi hamda 6 — 18 yoshli bolalarni har tomonlama kamol topishlari va boʻsh vaqtlarini mazmunli oʻtkazishlari uchun keng imkoniyatlar yaratiladi. 12. Markazda yuqori malakali mutaxassislar hamda nodavlat oʻquv markazlarini jalb etgan holda chuqurlashtirilgan toʻgaraklar ham tashkil etilishi mumkin. Chuqurlashtirilgan toʻgaraklar ota-onalar (yoki ularning oʻrnini bosuvchi shaxslar) xohishlaridan kelib chiqib Prezident, ijod va ixtisoslashtirilgan maktablarga tayyorlov hamda boshqa yoʻnalishlarda yakka tartibda (individual) yoki guruhlarga boʻlgan holda tashkil etiladi. Chuqurlashtirilgan toʻgaraklarda oʻqiganlik uchun ota-onalar toʻlovi miqdori Markaz tomonidan mustaqil belgilanadi. 13. Markaz: qonunchilik hujjatlarida belgilangan tartibda qoʻshimcha taʼlim, davlat va nodavlat bolalar tashkiloti hamda markazlar bilan hamkorlikni yoʻlga qoʻyadi; xalqaro hamkorlik doirasida maktab maslahatchilari, tizim xodimlari, toʻgarak rahbarlari tajriba almashishi hamda malaka oshirishi choralarini koʻradi; faol oʻquvchilar kengashi xalqaro hamkorligi shartnomalar asosida xorijiy bolalar tashkilotlari hamda markazlari bolalar oromgohi, konferensiyalar, xalqaro anjumanlar, forumlar va festivallarni tashkil etadi. 14. Umumiy oʻrta taʼlim tashkilotlarida joylashgan mavjud markazlar shaharsozlik norma va qoidalariga rioya etilgan alohida binoda, yangi qurilgan va rekonstruksiya qilingan bino va inshootlarda yoki istisno tariqasida, umumiy oʻrta taʼlim tashkilotlari binolarining alohida oʻquv bloklarida, alohida chegara hududini belgilagan holda, kirish joyi bilan taʼminlangan va maktabdagi umumiy oʻrta taʼlim jarayoniga xalaqit bermaydigan tarzda tashkil qilinadi hamda mustaqil ravishda faoliyat koʻrsatadi. 15. Umumiy oʻrta taʼlim tashkilotlarida Markazning tarmoq toʻgaraklari tashkil etilishi mumkin. Umumiy oʻrta taʼlim tashkilotlari binolarining alohida oʻquv bloklarida tashkil qilingan Markazning tarmoq toʻgaraklari uchun barcha kommunal toʻlovlar ushbu maktab kommunal xarajatlari uchun ajratilgan budjet mablagʻlari doirasida qoplanadi. Qolgan kommunal xarajatlar esa Markaz egallab turgan binoning maydoni va hajmidan kelib chiqib, umumiy oʻrta taʼlim tashkilotlariga iqtisodiyot va moliya organlari bilan kelishuv boʻyicha qoplab beriladi. Markaz uchun umumiy oʻrta taʼlim tashkilotlarida tashkil etiladigan tarmoq toʻgaraklari, oʻquv tajriba-sinov maydonchalari, bogʻlar, muzeylar, oromgohlar, kampuslar, virtual maydonlar, ixtiro va kashfiyotlarni sinovdan oʻtkazish maydonchalari, texnoparklar, sport zallari, kutubxonalar hamda ichki imkoniyatlardan kelib chiqib, hududlarda ularning filiallari ham tashkil etilishi mumkin. 16. Qoraqalpogʻiston Respublikasi Vazirlar Kengashi, viloyatlar va Toshkent shahri hamda tuman (shahar) hokimliklari markazlarning har yili moddiy-texnika bazasini mustahkamlashga oid chora-tadbirlarni amalga oshiradi. 17. Toʻgarak mashgʻulotlari oʻquv dasturlari ota-onalar va mutaxassislarning talablariga koʻra butun oʻquv yili uchun, shuningdek, qisqa muddatli tashkil etiladi. Toʻgarak mashgʻulotlari oʻquv yilining 15-sentabridan boshlanib, 25-mayida yakunlanadi. Yozgi taʼtil kunlarida Markaz tomonidan toʻgarak mashgʻulotlari faoliyati alohida dastur asosida (oʻquvchilarni sayohatlarga olib chiqish, turli toʻgaraklar, pullik oromgohlarni tashkil etish, festival, musobaqa va tanlovlar tashkil etilishini oʻz ichiga olgan holda) davom ettiriladi. Markazda toʻgarak rahbarlari oylik maoshi saqlangan holda yilning 26-mayidan 1-iyuniga qadar oʻquv yili yakuni munosabati bilan jurnallarni rasmiylashtirish, toʻgarakning yoz mavsumi oʻquv rejasini ishlab chiqish va tasdiqlatish, shuningdek, 2-sentabrdan 15-sentabrga qadar yoz mavsumi oʻquv rejasi yakuni boʻyicha jurnallarni rasmiylashtirish, yangi oʻquv yili rejasini tuzish va tasdiqlatish, bolalarni sinflarga (guruhlarga) boʻlish kabi ishlarini amalga oshiradi. Markazning toʻgarak mashgʻulotlari jadvali toʻgarak aʼzolari uchun qulay tartibda, ularning yoshi, psixofiziologik xususiyatlari va sanitariya normalari, qoidalari va gigiyena normativlari inobatga olingan holda, pedagog xodimlarning taqdimnomasiga koʻra Markaz tomonidan tuziladi va tasdiqlanadi. 18. Toʻgarak rahbarining haftalik ish yuklamasi 16 soatni tashkil etadi. Bunda: har bir toʻgarak mashgʻulotini tashkil etish uchun har bir guruhga haftada 4 akademik soat; har bir guruh uchun 0,25 shtat birligida toʻgarak rahbari lavozimi ajratiladi. 19. Har bir guruhdagi toʻgarak aʼzolarining soni 10 nafardan (maktabga tayyorlov, inklyuziv, xorijiy tillar, dasturiy taʼminot, robototexnika, mexatronika va injenerlik toʻgaraklarida 8 nafardan) kam boʻlmasligi lozim. Agar bir guruhdagi toʻgarak aʼzolarining soni belgilangan talabdan kamaysa, toʻgarak rahbarining oylik ish haqi mazkur oy uchun toʻliq toʻlab beriladi. 20. Toʻgarak rahbarlariga ikki stavkagacha (haftalik 32 soat) toʻgarak mashgʻulotlarini olib borishlariga ruxsat etiladi. Bunda toʻgarak rahbarlarining ikki stavka miqdorigacha belgilangan toʻgarak mashgʻulotlarining bir stavkadan ortiq boʻlgan qismi boʻsh ish oʻrinlari sifatida qayd etilmaydi. 21. Markaz tomonidan oʻquvchilarga qoʻshimcha taʼlim olganligi toʻgʻrisida guvohnoma namunasi Respublika “Kelajak” markazi tomonidan ishlab chiqiladi va tasdiqlanadi. 22. Markazning rahbar va xodimlari ish haqlari saqlangan holda malaka oshiradi. 23. Markazlar kontingent soni boʻyicha ikkita guruhga ajratiladi. Bunda kontingent soni 600 nafargacha boʻlgan markazlar — II guruhga, 601 nafar va undan ortiq boʻlganda — I guruhga tegishli hisoblanadi. 24. Oliy taʼlim tashkilotlarining turli yoʻnalishlari (pedagog va pedagogik mutaxassislikka ega boʻlmagan) boʻyicha tegishli mutaxassislikka ega, kasbiy taʼlim tashkilotlari hamda akademik litseylarning tegishli maʼlumotiga hamda kasbiy tayyorgarlikka, yuksak axloqiy fazilatlarga ega shaxslar Markazda toʻgarak rahbari sifatida pedagogik faoliyat bilan shugʻullanishga haqli. Pedagogik maʼlumotga ega boʻlmagan, ammo tegishli vazirlik va tashkilotlarning tarmoq mukofotlari hamda unvonlar bilan taqdirlangan shaxslar Markazda pedagogik faoliyat bilan shugʻullanishga jalb etilishi mumkin. 25. Pedagogik faoliyat bilan shugʻullanish huquqidan sud qaroriga koʻra yoki tibbiy xulosaga asosan mahrum qilingan shaxslarning Markazda faoliyat yuritishlariga yoʻl qoʻyilmaydi. 26. Markazga direktor rahbarlik qiladi. Respublika “Kelajak” markazining direktori va direktor oʻrinbosarlari Oʻzbekiston Respublikasi maktabgacha va maktab taʼlimi vaziri tomonidan lavozimga tayinlanadi va lavozimdan ozod etiladi. Qoraqalpogʻiston Respublikasi, viloyatlar va Toshkent shahri “Kelajak” markazi direktorlari Respublika “Kelajak” markazi tavsiyasiga asosan Oʻzbekiston Respublikasi maktabgacha va maktab taʼlimi vaziri tomonidan lavozimga tayinlanadi va lavozimdan ozod etiladi. Qoraqalpogʻiston Respublikasi, viloyatlar va Toshkent shahri “Kelajak” markazlarining direktor oʻrinbosarlari, tuman (shahar) “Kelajak” markazi direktorlari Respublika “Kelajak” markazi direktori tomonidan lavozimga tayinlanadi va lavozimdan ozod etiladi. Tuman (shahar) “Kelajak” markazi direktor oʻrinbosarlari Qoraqalpogʻiston Respublikasi, viloyatlar va Toshkent shahri “Kelajak” markazi direktori tomonidan lavozimga tayinlanadi va lavozimdan ozod etiladi. Maktab maslahatchilari umumiy oʻrta taʼlim tashkiloti direktori tomonidan Qoraqalpogʻiston Respublikasi, viloyatlar va Toshkent shahri “Kelajak” markazlarining ishga qabul qilish boʻyicha tavsiyanomasi asosida lavozimga tayinlanadi. Vazirlik tizimidagi hududiy “Bolalar kutubxonalari”ning direktorlari Respublika “Kelajak” markazi direktori tomonidan lavozimga tayinlanadi va lavozimdan ozod etiladi. Qoraqalpogʻiston Respublikasi, viloyatlar va Toshkent shahar Bolalar kutubxonalari faoliyati Respublika “Kelajak” markazi tomonidan muvofiqlashtiriladi. 27. Markazning faoliyatiga doir asosiy masalalarni kollegial tartibda muhokama qilish, Markazning toʻgarak mashgʻulotlari jarayonini rivojlantirish, takomillashtirish, uning faoliyati bilan bogʻliq barcha tashkiliy masalalarni muvofiqlashtirish uchun doimiy faoliyat yuritadigan Pedagogik kengash faoliyati jamoatchilik asosida tashkil etiladi. Pedagogik kengash tarkibi Markaz direktori, direktor oʻrinbosarlari va pedagog xodimlaridan iborat boʻladi. Markazning har bir pedagog xodimi ishga qabul qilingan paytdan boshlab ushbu Kengashning aʼzosi hisoblanadi. Markaz direktori Pedagogik kengash raisi hisoblanadi va uning kotibi pedagog xodimlar orasidan toʻgʻridan-toʻgʻri ochiq ovoz berish yoʻli bilan saylanadi. Pedagogik kengash raisi oʻz vazifasini bajara olmaydigan (betob boʻlgan, xizmat safariga ketgan va boshqa) hollarda, uning vazifalari vaqtincha vazifani bajarish yuklatiladigan direktor oʻrinbosari tomonidan amalga oshiriladi. Pedagogik kengash yigʻilishi har chorakda kamida bir marta oʻtkaziladi. Zaruratga koʻra, navbatdan tashqari yigʻilishlar oʻtkazilishi mumkin. Pedagogik kengash yigʻilishi Markaz faoliyatini takomillashtirish va rivojlantirish, uning faoliyati sifati va samaradorligini oshirishning asosiy yoʻnalishlarini belgilaydi. 28. Oʻquv-tarbiya jarayonini rivojlantirish va takomillashtirish, pedagog xodimlarning kasb mahoratlarini va ijodiy oʻsishlarini rivojlantirish maqsadida Respublika “Kelajak” markazi huzurida Ilmiy-metodik kengash tuziladi. Respublika “Kelajak” markazi direktori oʻz navbatida Ilmiy-metodik kengash raisi ham hisoblanadi. Ilmiy-metodik kengash tarkibiga Ixtisoslashtirilgan taʼlim muassasalari agentligi, A. Avloniy nomidagi Pedagogik mahorat milliy instituti, Qori Niyoziy nomidagi Tarbiya pedagogikasi milliy instituti, Respublika taʼlim markazining tajribali xodimlari, ilmiy daraja va unvonlarga ega boʻlgan mutaxassislar hamda xorijiy ekspertlar jalb etiladi. Ilmiy-metodik kengash tarkibi va Nizomi Respublika “Kelajak” markazi tomonidan tasdiqlanadi. Ilmiy-metodik kengashda oʻquv rejalar, dasturlar, oʻquv qoʻllanmalar, tajriba-sinov ishlari muhokama qilinadi, pedagogik xodimlarning ijodiy tashabbuslarini qoʻllab-quvvatlash va rivojlantirish, ilgʻor tajribalarni ommalashtirish ishlarini tashkil qilish yuzasidan qarorlar qabul qilinadi. 29. Tuman (shahar)dagi markazlarda faoliyat koʻrsatayotgan toʻgaraklar faoliyatini rivojlantirish, ularga metodik yordam koʻrsatish, uslubchi va toʻgarak rahbarlarining tavsiya, qoʻllanma va ijodiy ishlarini takomillashtirish boʻyicha Uslubiy kengash tashkil etiladi. Qoraqalpogʻiston Respublikasi, viloyatlar va Toshkent shahri “Kelajak” markazlari direktori Uslubiy kengash raisi ham hisoblanadi. Uslubiy kengash aʼzolari har chorakda bir marta yigʻiladi, tavsiya, qoʻllanma va ijodiy ishlarni sifatini tahlil qiladi hamda amaliyotga joriy etish uchun ruxsat beradi. 30. Hududiy markazlar xorijda oʻtkaziladigan xalqaro festival, tanlov, musobaqalar hamda boshqa tadbirlarda Respublika “Kelajak” markazining ruxsatiga asosan ishtirok etadi. 31. Muassis yoki vakolatli davlat organi Markazga mol-mulkni qonunchilik hujjatlarida belgilangan tartibda biriktiradi. Markaz oʻziga biriktirilgan mol-mulkni hamda daromadlar va xarajatlar smetasi boʻyicha oʻziga ajratilgan mablagʻlar hisobiga sotib olingan mol-mulkni qonunchilik hujjatlariga muvofiq tasarruf etadi. 32. Markazlar faoliyati Oʻzbekiston Respublikasi Davlat budjeti va budjetdan tashqari mablagʻlari hamda qonunchilik hujjatlarida taqiqlanmagan boshqa manbalar hisobidan moliyalashtiriladi. 33. Quyidagilar Markaz faoliyatini moliyalashtirish manbalari hisoblanadi: Oʻzbekiston Respublikasi Davlat budjeti mablagʻlari; Markaz faoliyatini qoʻllab-quvvatlash jamgʻarmasi mablagʻlari; ota-onalar toʻlovidan tushadigan mablagʻlar; oʻquvchilar va pedagog xodimlar tomonidan oʻquv jarayonida tayyorlangan mahsulotlar va buyumlarning sotuvidan tushgan mablagʻlar; asosiy mashgʻulotlardan tashqari paytda boʻsh binolar, inshootlar, asbob-uskunalarni ijaraga berishdan tushgan mablagʻlar; xoʻjalik faoliyatidan, qonunchilik hujjatlarida taqiqlanmagan shartnoma asosida pulli xizmat koʻrsatishdan olingan daromadlar; oʻqituvchilar va pedagog xodimlar tomonidan oʻquv-tarbiya jarayoniga taʼsir etmagan holda turli toʻgaraklar, oromgohlar, kurslar, badiiy kechalar, konsert va teatr tomoshalari tashkil etishdan olingan mablagʻlar; jismoniy va yuridik shaxslarning homiylik xayriyalari, mahalliy va xalqaro tashkilotlarning grantlari; qonunchilik hujjatlarida taqiqlanmagan boshqa manbalar. 34. Markaz aholiga, turli tashkilotlarga xizmatlar koʻrsatishga, qonunchilik bilan taqiqlanmagan, muassasaning asosiy faoliyatiga salbiy taʼsir koʻrsatmaydigan faoliyat turlari bilan shugʻullanishga haqli. Yuqori turuvchi tashkilotlar tomonidan toʻgarak aʼzolarining taʼlimga aloqasi boʻlmagan tadbirlarga jalb etilishiga, konsert-tomosha dasturlari va koʻrgazmalarni tashkil etishga yoʻl qoʻyilmaydi, toʻlov-shartnoma asosida koʻrsatiladigan xizmatlar bundan mustasno. 35. Markazning budjetdan tashqari jamgʻarmalari, shu jumladan, bolalari oʻqiganligi uchun ota-onalar badali toʻlovi hisobiga shakllangan jamgʻarma oylik, choraklik yoki yillik tushgan mablagʻlari hisobidan toʻgarak rahbarlari, trenerlar va xodimlari ragʻbatlantiriladi. 36. Qonunchilik hujjatlarida taqiqlanmagan faoliyatdan olingan daromad hisobiga sotib olingan mol-mulk Markaz mol-mulki tarkibiga kiritiladi. 37. Markazning moddiy-texnika bazasi yer, bino va inshootlar, kutubxonalar, sport inshootlari, sport zallari, kommunikatsiya, texnik jihozlar va uskunalar, transport vositalari hamda taʼlim va tarbiya jarayonida foydalaniladigan boshqa anjomlarni oʻz ichiga oladi. 38. Markazlar qonunchilik hujjatlarida belgilangan tartibda qayta tashkil etiladi va tugatiladi. Markaz tugatilgan taqdirda, uning mablagʻlari va mol-mulkidan, uning majburiyatlarini qoplash boʻyicha toʻlovlar chegirilgan holda, qonunchilik hujjatlariga hamda Markaz ustaviga muvofiq foydalaniladi. 39. Markazlarni qayta tashkil etish yoki tugatish, qoida tariqasida, oʻquv yilining oxirida amalga oshiriladi, bunda Qoraqalpogʻiston Respublikasi Maktabgacha va maktab taʼlimi vazirligi, viloyatlar va Toshkent shahri maktabgacha va maktab taʼlimi boshqarmalari oʻquvchilarning ota-onalari (qonuniy vakillari) bilan kelishilgan holda, ularni boshqa markazlarga oʻtkazish uchun javobgarlikni oʻz zimmalariga oladilar. 40. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladilar. 1. Ushbu Nizom “Kelajak” markazlarida (keyingi oʻrinlarda — Markaz) oʻqiganlik uchun ota-onalar badali toʻlovini (keyingi oʻrinlarda — ona-onalar toʻlovi) undirish va undan foydalanish tartibini belgilaydi. 2. Ota-onalar toʻlovidan tushgan tushumlar Markaz uchun xomashyo va materiallar xaridi, Markaz xodimlarini moddiy ragʻbatlantirish, taʼmirlash ishlari, Markazning moddiy-texnika bazasini yaxshilash hamda Markaz faoliyatini takomillashtirishga qaratilgan boshqa xarajatlarga yoʻnaltiriladi. 3. Ota-onalar toʻlovi oyiga bazaviy hisoblash miqdoriga nisbatan belgilanadi. 4. Ota-onalar toʻlovi ota-ona (ularning oʻrnini bosuvchi shaxslar) va Markaz oʻrtasida tuzilgan shartnomaga asosan amalga oshiriladi. Ushbu shartnomada toʻlov belgilangan miqdorda va uzrli sabablarsiz toʻlanmagan taqdirda, bolaning taʼlim olishini toʻxtatish va bekor qilish shartlari koʻrsatilishi lozim. 5. Joriy oy uchun toʻlov mazkur oyning 10-sanasidan kechikmasdan toʻlanadi. Bunda sentabr oyi uchun toʻlov 30-sanaga qadar amalga oshiriladi. Belgilangan muddatda toʻlovlar toʻlanmasligi bolani Markazda taʼlim oluvchilar safidan chiqarilishiga asos boʻladi. 6. Toʻlov tijorat banklari orqali naqd pul yoki naqd pulsiz shaklda (bank plastik kartalari va pul oʻtkazish orqali), shuningdek elektron toʻlov yoʻli bilan amalga oshiriladi. Bunda toʻlovlar Markazning tegishli hududiy gʻaznachilik boʻlinmalaridagi shaxsiy gʻazna hisobvaraqlarida undan keyinchalik foydalanish uchun hisobga olinadi. 7. Ota-onaning oldindan bergan yozma arizasiga asosan, bolaning Markazga qatnashi butunlay toʻxtatilgan taqdirda, toʻlov toʻliq boʻlmagan oy uchun, yaʼni bola amalda Markazga qatnagan kunlar uchun toʻlanadi. Bolaning Markazga qatnashi vaqtincha yoki butunlay toʻxtatilishi toʻgʻrisida ota-onaning yozma arizasi boʻlmagan taqdirda, toʻlov toʻliq oy uchun hisoblanadi va umumiy asoslarda undiriladi. 8. Bir kunlik toʻlov miqdorini aniqlash uchun oylik toʻlov miqdori Markazning bola joriy oyda qatnaydigan toʻgaragi ish kunlarining rejadagi soniga boʻlinadi. Bunda bola Markazdagi bittadan ortiq toʻgarakda oʻqiydigan boʻlsa, toʻlov har bir toʻgarakda oʻqiganlik uchun belgilangan miqdorda alohida undiriladi. 9. Bolaning yoki oila aʼzolarining betobligi tufayli bola Markazga ketma-ket uch kundan ortiq kelmagan davri uchun toʻlangan toʻlovlar keyingi toʻlovlarni amalga oshirishda hisobga olinadi. Bunda bolaning kelmagan kunlari soni bir kunlik toʻlov miqdoriga koʻpaytirilib, keyingi toʻlov summasi chiqqan summaga kamaytiriladi. Agar bolaning kelmagan kunlari uchun toʻlov hali amalga oshirilmagan boʻlsa, toʻlanishi lozim boʻlgan toʻlov miqdori u kelmagan kunlari uchun hisoblangan toʻlov summasiga kamaytiriladi. Bolaning yoki uning oila aʼzolarining betobligi tufayli bolaning Markazga kelmaganligi tegishli davolash-profilaktika muassasasi yoki uchastka shifokori tomonidan beriladigan maʼlumotnoma bilan tasdiqlanishi shart. 10. Bolaning Markazga kelmagan boshqa barcha hollarda, ota-onalar toʻlovi umumiy asoslarda undiriladi. 11. Ota-onalar toʻlovidan quyidagilar ozod etiladi: Ijtimoiy reyestrga kiritilgan oilalarning farzandlari (taʼlim oluvchilar umumiy sonining 15 foizi miqdorida); alohida taʼlimga ehtiyoji boʻlgan bolalar uchun ixtisoslashtirilgan maktab va maktab-internat oʻquvchilari, yetim va ota-ona qaramogʻidan mahrum boʻlgan bolalar, umumiy oʻrta taʼlim tashkilotlarining inklyuziv sinflarida taʼlim oladigan alohida taʼlim ehtiyojlari boʻlgan oʻquvchilar. Bunda shartnoma asosida malakali mutaxassislar hamda nodavlat oʻquv markazlarini jalb etgan holda tashkil etilgan chuqurlashtirilgan toʻgaraklarda taʼlim oluvchi bolalar toʻlovdan ozod etilmaydi. 12. Ota-onalar toʻlovidan tushgan mablagʻlar quyidagi maqsadlar uchun sarflanadi: a) ota-onalar toʻlovidan tushgan umumiy mablagʻlarning 10 foiz miqdori — Oʻzbekiston Respublikasi Maktabgacha va maktab taʼlimi vazirligi huzuridagi “Kelajak” markazlarini qoʻllab-quvvatlash jamgʻarmasiga; tarmoq toʻgaraklarida oʻqiganlik uchun ota-onalar toʻlovidan tushgan mablagʻlarning 40 foiz miqdori — umumiy oʻrta taʼlim tashkilotining budjetdan tashqari jamgʻarmasi (maktab fondi)ga oʻtkaziladi; b) Markaz faoliyati uchun zarur boʻlgan xomashyo va materiallar, moddiy boyliklar (mebel, asbob-uskuna va jihozlar, kompyuter texnikasi va boshqalar), ish va xizmatlar, transport vositalarini xarid qilish hamda bino va inshootlarni qurish, taʼmirlash; v) madaniy-ommaviy tadbirlarni oʻtkazish va ularda qatnashish bilan bogʻliq xarajatlarni qoplash; g) oʻquvchilari xalqaro miqyosida oʻtkaziladigan koʻrik-tanlov va festivallarda (onlayn tarzda oʻtkaziladiganlari bundan mustasno) gʻoliblikni qoʻlga kiritgan toʻgarak rahbarlarini bazaviy hisoblash miqdorining quyidagi miqdorlarida bir martalik pul mukofotlari bilan taqdirlash: 1-oʻrin uchun — 20 baravarigacha; 2-oʻrin uchun — 15 baravarigacha; 3-oʻrin uchun — 12 baravarigacha; d) vazirlik va idoralar tomonidan oʻtkaziladigan respublika koʻrik-tanlovlari, musobaqa va festivallarda (onlayn tarzda oʻtkaziladiganlari bundan mustasno) oʻquvchilari gʻoliblikni qoʻlga kiritgan toʻgarak rahbarlari bazaviy hisoblash miqdorining quyidagi miqdorlarida bir martalik pul mukofotlari bilan taqdirlash: 1-oʻrin uchun — 10 baravarigacha; 2-oʻrin uchun — 7 baravarigacha; 3-oʻrin uchun — 5 baravarigacha; e) Markaz xodimlariga har oylik ustamalar, mukofot pullari, moddiy yordam toʻlovlarini toʻlash, ularni xorijiy xizmat safarlari hamda malaka oshirishga yuborish. Ota-onalar toʻlovidan tushgan mablagʻlar Markaz faoliyatini takomillashtirishga qaratilgan boshqa tadbirlarga ham yoʻnaltiriladi. 13. Markaz direktori toʻlovdan tushgan mablagʻlarni erkin yoʻnaltirish huquqiga ega. 14. Mablagʻlardan maqsadli foydalanilishini nazorat qilish Davlat moliyaviy nazorat inspeksiyasi va Oʻzbekiston Respublikasi Maktabgacha va maktab taʼlimi vazirligining Ichki audit xizmati tomonidan qonunchilik hujjatlari bilan belgilangan vakolatlarga muvofiq amalga oshiriladi. 15. Toʻlovdan tushgan mablagʻlarni tasarruf etish yoki boshqa maqsadlarga yoʻnaltirish (ishlatish) bilan bogʻliq har qanday koʻrinishdagi aralashish taqiqlanadi. 16. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladilar. 1. Mazkur Nizom Oʻzbekiston Respublikasi Maktabgacha va maktab taʼlimi vazirligi huzuridagi “Kelajak” markazlarini qoʻllab-quvvatlash jamgʻarmasi (keyingi oʻrinlarda — Jamgʻarma) mablagʻlarini shakllantirish va undan foydalanish hamda Jamgʻarma mablagʻlari hisobidan “Kelajak” markazi tizimidagi xodimlarni ragʻbatlantirish hamda moddiy-texnika bazasini mustahkamlash tartibini belgilaydi. 2. Jamgʻarma yuridik shaxs hisoblanmaydi va uning mablagʻlari Oʻzbekiston Respublikasi Maktabgacha va maktab taʼlimi vazirligining (keyingi oʻrinlarda — Vazirlik) Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasi (keyingi oʻrinlarda — Gʻaznachilik xizmati qoʻmitasi) shaxsiy gʻazna hisobvaragʻida jamlanadi va u orqali sarflanadi. 3. Ushbu Nizomda quyidagi asosiy tushunchalardan foydalaniladi: rahbar xodimlar — Respublika “Kelajak” markazi, Qoraqalpogʻiston Respublikasi, viloyatlar va Toshkent shahar “Kelajak” markazlarida faoliyat yuritayotgan direktorlar va ularning oʻrinbosarlari, bosh hisobchilar, tarkibiy boʻlinmalar rahbarlari; pedagog xodimlar — “Respublika “Kelajak” markazi, Qoraqalpogʻiston Respublikasi, viloyatlar va Toshkent shahar “Kelajak” markazlarida faoliyat yuritayotgan toʻgarak rahbarlari, oʻqituvchi-trenerlar, metodik, oʻquv va uslubiy yordam koʻrsatishdagi mutaxassislar, metodist va uslubchilar. 4. Jamgʻarma mablagʻlari hisobidan xarajatlarni moliyalashtirish Oʻzbekiston Respublikasi maktabgacha va maktab taʼlimi vazirining buyrugʻi asosida amalga oshiriladi. 5. Jamgʻarma mablagʻlari quyidagi manbalar hisobidan shakllantiriladi: Oʻzbekiston Respublikasi Davlat budjetidan har yili 70 mlrd soʻm miqdorida ajratiladigan mablagʻlar; “Kelajak” markazlariga ota-onalar badali toʻlovlaridan tushgan mablagʻlarning 10 foizi; Jamgʻarmaning vaqtincha boʻsh turgan mablagʻlarini tijorat banklari depozitlariga joylashtirishdan olinadigan daromadlar; jismoniy va yuridik shaxslarning, shu jumladan, Oʻzbekiston Respublikasi norezidentlarining homiylik xayriyalari; xalqaro moliya tashkilotlari hamda xorijiy davlatlarning grantlari va texnik koʻmak mablagʻlari; qonunchilik hujjatlari bilan taqiqlanmagan boshqa manbalar. 6. Jamgʻarma mablagʻlari quyidagi maqsadlarda sarflanadi: “Kelajak” markazlarining moddiy-texnika bazasini yangilash, jumladan, ularning bino va inshootlarini qurish va taʼmirlash, zarur jihoz, anjomlar, kompyuterlar, aloqa va boshqa texnika vositalari bilan taʼminlash boʻyicha xarajatlarni moliyalashtirish; “Kelajak” markazlari faoliyatini takomillashtirishga qaratilgan tadbirlar, shu jumladan, Respublika “Kelajak” markazi, Qoraqalpogʻiston Respublikasi, viloyatlar va Toshkent shahri “Kelajak” markazlarining rahbar va pedagog xodimlarini moddiy ragʻbatlantirish. Bunda, Jamgʻarmaga tushgan mablagʻlarning kamida 40 foizi moddiy-texnik bazani mustahkamlashga sarflanadi. Jamgʻarma mablagʻlarining ushbu bandda nazarda tutilmagan boshqa maqsadlarga yoʻnaltirilishiga yoʻl qoʻyilmaydi. 7. Jamgʻarmaning joriy yilda foydalanilmagan mablagʻlari kelgusi yilga qoldiq mablagʻ sifatida oʻtadi. 8. Jamgʻarma mablagʻlari hisobidan mazkur Nizomning 6-bandida koʻrsatilgan maqsadlar boʻyicha amalga oshirilgan xarajatlarning yakuniga koʻra iqtisod qilingan qismi Jamgʻarmaga qaytariladi. 9. “Kelajak” markazlarida amalga oshiriladigan loyihalashtirish, qurilish, rekonstruksiya qilish va mukammal taʼmirlash ishlariga Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari huzuridagi “Yagona buyurtmachi xizmati” injiniring kompaniyalari (keyingi oʻrinlarda — injiniring kompaniyalari) buyurtmachi hisoblanadi. 10. Respublika “Kelajak” markazi Vazirlik bilan kelishgan holda hududlarda “Kelajak” markazlarini yangi qurish uchun namunaviy loyihani yoki taʼmirlash ishlari uchun talabnomalarni injiniring kompaniyalariga taqdim etadi. 11. Injiniring kompaniyasi “Kelajak” markazlarini qurish-taʼmirlash bilan bogʻliq ishlarga mablagʻ ajratish yuzasidan belgilangan tartibda Vazirlikka murojaat qiladi. Bunda ushbu murojaatga asosan mablagʻlar Vazirlik tomonidan tegishliligi boʻyicha injiniring kompaniyalariga oʻtkazib beriladi. 12. “Kelajak” markazlarida jihozlash ishlarini amalga oshirish boʻyicha Vazirlik huzuridagi “Taʼminot va logistika xizmati” davlat unitar korxonasi buyurtmachi hisoblanadi. 13. Respublika “Kelajak” markazi Vazirlik bilan birgalikda “Kelajak” markazlarini zarur jihoz, anjomlar, kompyuter, aloqa va boshqa texnika vositalari bilan taʼminlash boʻyicha ularning soni va texnik topshiriqlarini ishlab chiqadi hamda “Taʼminot va logistika xizmati” davlat unitar korxonasiga taqdim etadi. 14. “Taʼminot va logistika xizmati” davlat unitar korxonasi taqdim etilgan maʼlumotlar asosida jihoz, anjomlar, kompyuter, aloqa va boshqa texnika vositalarning narxlarini oʻrganib chiqadi hamda davlat xaridlarini amalga oshirish uchun tegishli hisob-kitoblar asosida talab etiladigan mablagʻlarni ajratish boʻyicha Vazirlikka murojaat etadi. Bunda talab etiladigan mablagʻlar Vazirlik tomonidan “Taʼminot va logistika xizmati” davlat unitar korxonasiga oʻtkazib beriladi. 15. “Kelajak” markazlari faoliyatini takomillashtirishga qaratilgan tadbirlar, shu jumladan, Respublika “Kelajak” markazi, Qoraqalpogʻiston Respublikasi, viloyatlar va Toshkent shahri “Kelajak” markazlarining rahbar va pedagog xodimlarini moddiy ragʻbatlantirish Vazirlikda tashkil etilgan “Kelajak” markazlari faoliyatini takomillashtirish, rahbar va pedagog xodimlarini moddiy ragʻbatlantirish boʻyicha ishchi guruh (keyingi oʻrinlarda — Ishchi guruh) qarori asosida amalga oshiriladi. Ishchi guruh tarkibi, uning vazifalari va faoliyat yuritish tartibi Oʻzbekiston Respublikasi maktabgacha va maktab taʼlimi vazirining buyrugʻi bilan tasdiqlanadi. 16. Jamgʻarma mablagʻlari hisobidan rahbar va pedagog xodimlarga: direktor va oʻrinbosarlar uchun ularning lavozim maoshining 5 baravarigacha va qolgan xodimlar uchun 8 baravarigacha har oylik ustama; sohani rivojlantirishga qoʻshgan shaxsiy hissasi, oʻz faoliyatida yuqori koʻrsatkichlarga erishganligi, har bir ishlanmaydigan bayram kunlari munosabati bilan mehnatga haq toʻlashning eng kam miqdorining 5 baravarigacha miqdorida moddiy ragʻbatlantirish toʻlanadi. Bunda moddiy ragʻbatlantirish miqdori Jamgʻarmaning amaldagi moliyaviy holatidan kelib chiqib, uning mavjud mablagʻlari doirasida belgilanadi. 17. Respublika “Kelajak” markazi, Qoraqalpogʻiston Respublikasi, viloyatlar va Toshkent shahri “Kelajak” markazlari oʻz tizimida faoliyat yuritayotgan rahbar va pedagog xodimlarga Jamgʻarma hisobidan har oylik ustama tayinlash va moddiy ragʻbatlantirish toʻgʻrisidagi talabnomalarni har oy yakuni boʻyicha kelgusi oyning 5-sanasiga qadar Ishchi guruhga taqdim etadi. 18. Ishchi guruh kiritilgan talabnomalar asosida zarur boʻlgan mablagʻlarni koʻrib chiqadi hamda bu toʻgʻrisida tegishli qaror qabul qiladi. 19. Ishchi guruh tomonidan qabul qilingan qaror Jamgʻarmadan mablagʻ ajratish uchun Vazirlikka kiritiladi. 20. Ishchi guruh qarori asosida belgilangan mablagʻlar Oʻzbekiston Respublikasi maktabgacha va maktab taʼlimi vazirining buyrugʻi asosida Respublika “Kelajak” markazi, Qoraqalpogʻiston Respublikasi, viloyatlar va Toshkent shahri “Kelajak” markazlariga oʻtkazib beriladi. 21. Jamgʻarma mablagʻlaridan foydalanish yuzasidan nazorat qonunchilik hujjatlariga muvofiq amalga oshiriladi. Jamgʻarmaning moliyaviy hisobotini yuritish, mablagʻlarning maqsadli sarflanishini nazorat qilish va ular uchun javobgarlik Vazirlik zimmasiga yuklanadi. 22. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladilar. 1. Respublika “Kelajak” markazi 2. Qoraqalpogʻiston Respublikasi, viloyatlar va Toshkent shahri “Kelajak” markazlari 3. Tuman (shahar) “Kelajak” markazlari 4. “Kelajak” markazlari texnik, xizmat koʻrsatuvchi va boshqa lavozimlarining mehnatga haq toʻlash shartlari* 1. “Kelajak” markazlarida (keyingi oʻrinlarda — Markaz) toʻgarak rahbari lavozimi guruhlarning shakllanishi va mashgʻulotlar hajmiga qarab kiritiladi. Tarmoq toʻgaraklarda toʻgarak rahbari lavozimi Markaz uchun belgilangan tartibda kiritiladi. 2. Markazda Bolalar sayyohlik bazasi mavjud boʻlsa, har biriga 1,0 birlik Bolalar sayyohlik bazasi mudiri lavozimi kiritiladi. 3. Bolalar sayyohlik bazasi bosh mutaxassisi lavozimi Bolalar sayyohlik bazasining har 100 oʻrin uchun 1,0 birlik hisobidan kelib chiqqan holda (mutanosib ravishda) kiritiladi. 4. Doimiy faoliyat koʻrsatuvchi Bolalar sayyohlik bazasi uchun 1,0 birlik ekskursovod, mavsumiy faoliyat koʻrsatuvchi sayyohlik bazasi uchun 1,0 birlik sayohat tashkilotchisi lavozimi kiritiladi. 5. Oshpaz va oshpaz yordamchisi lavozimi Bolalar sayyohlik bazasining faoliyat turiga qarab doimiy yoki mavsumiy ishlash uchun 1,0 birlikdan kiritiladi. 6. Tibbiyot hamshirasi lavozimi: Respublika “Kelajak” markaziga 1,5 birlik; Bolalar sayyohlik bazasining faoliyat turiga qarab doimiy yoki mavsumiy ishlash uchun 1,0 birlik; Sport va sogʻlomlashtirish majmuasiga 2,0 birlik kiritiladi. 7. Xoʻjalik bekasi lavozimi Bolalar sayyohlik bazasining faoliyat turiga qarab doimiy yoki mavsumiy ishlash uchun 1,0 birlik kiritiladi. 8. Kir yuvuvchi lavozimi Bolalar sayyohlik bazasining faoliyat turiga qarab doimiy yoki mavsumiy ishlash uchun 1,0 birlik kiritiladi. 9. Doimiy faoliyat koʻrsatuvchi ekskursiya sayyohlik bazasida bino (yotoqxona) kommendanti lavozimi dam olish, bayram va mehnat taʼtili vaqtida oʻrin almashishni hisobga olgan holda har bir turar joy binosi uchun 1,0 birlik hisobidan kiritiladi. 10. Musiqa asboblarini taʼmirlovchi-sozlovchi lavozimi musiqiy yoʻnalishdagi toʻgaraklari mavjud boʻlganda 0,5 birlik kiritiladi. 11. Garderobchi lavozimi muassasada xor, drama, xoreografiya, teatr va shu kabi toʻgaraklar faoliyati yoʻlga qoʻyilgan holda kiyim-bosh saqlash uchun moʻljallangan xona mavjud boʻlsa (kiyim-bosh va oyoq kiyimlarni saqlash va tarqatish uchun) 1,0 birlik kiritiladi. 12. Tomosha zali va sahnasi mavjud boʻlgan Respublika “Kelajak” markazi, Qoraqalpogʻiston Respublikasi, viloyat va Toshkent shahri “Kelajak” markazlarida 1,0 birlik bezovchi rassom lavozimi kiritiladi. 13. Markazda xor, drama, xoreografiya, teatr kabi toʻgaraklar faoliyati yoʻlga qoʻyilgan boʻlsa 1,0 birlik akkompaniator lavozimi kiritiladi. 14. Jamgʻarmalarni saqlovchi lavozimi bolalar tomonidan yasalgan (tayyorlangan) modellar, rasmlar, loyihalar va boshqa ijodiy mahsulotlarni saqlab turish uchun Respublika “Kelajak” markazi, Qoraqalpogʻiston Respublikasi, viloyat va Toshkent shahri “Kelajak” markazlarida 1,0 birlikdan, tuman (shahar) markazlarida 0,5 birlikdan kiritiladi. 15. Uy-joy kommunal xoʻjalik tizimiga oʻtkazilmagan Markazda isitish mavsumida (5 oy) oʻt yoquvchi lavozimi: markazlashgan isitish tizimida koʻmir, torf, mazut, tabiiy gaz va boshqalar bilan isitiladigan har bir qozonxonaga bir oʻrin almashish ish vaqti (smena) uchun 1,0 birlik hisobidan; lokal isitish qozonlari bilan isitiladigan har bir alohida manzilda joylashgan binolar majmuasiga har bir oʻrin almashish ish vaqti (smena) uchun qozonlar soni 6 tagacha boʻlsa 1,0 birlikdan, 6 va undan ortiq boʻlsa 2,0 birlikdan; isitish pechlari orqali isitiladigan muassasalarda har 10 dona pech uchun 1,0 birlik va keyingi har 5 — 9 dona pech uchun qoʻshimcha 0,5 birlik, lekin muassasa uchun 0,5 birlikdan kam boʻlmagan holda kiritiladi. Markaz markaziy isitish tizimi orqali isitilganda hamda hududida issiqlik punkti yoki elevator joylashgan boʻlsa 1,0 birlik binolarga kompleks xizmat koʻrsatish va taʼmirlash boʻyicha ishchi lavozimi, agar muassasada boyler va nasoslar (yer ostidan nasos orqali suv tortib oladigan suv yigʻuvchi minora (inshoot)) mavjud boʻlsa, bir oʻrin almashish ish vaqti (smena)ga 1,0 birlikdan kiritiladi. Yil davomida yuvinish xonasi yoki oshxona ichki qozonxona hisobidan issiq suv bilan taʼminlanadigan Markazda ushbu bandda qayd etilgan oʻt yoquvchi lavozimi bittasi doimiy kiritiladi. 16. Binolarning barcha ichki qismlari shu jumladan, xizmat xonalari, toʻgarak va mashgʻulot xonalari, yoʻlak(karidor)lar, tomosha zallari, basseyn joylashgan hududlar, zinapoyalar va yotoqxona maydonini tozalovchi xizmat xonalari farroshi lavozimi har 400 kv. metr tozalash maydoni uchun 0,5 birlik hisobidan kelib chiqqan holda (mutanosib ravishda) kiritiladi. Ushbu lavozim Markazda 0,5 birlikdan kam boʻlmasligi lozim. 17. Markazning qoplama toʻshalgan (asfalt, beton, bruschatka) hamda sport maydonlarining har 2500 kv. metr maydoni uchun 1,0 birlik hisobidan kelib chiqqan holda (mutanosib ravishda) hovli supuruvchi lavozimi kiritiladi. Ushbu lavozim Markazda 0,5 birlikdan kam boʻlmasligi lozim. 18. Markazning mevali bogʻ, gulzor va koʻkalamzorlashtirilgan 0,5 ga dan 2,0 ga gacha maydoni uchun 1,0 birlik, keyingi har 2,0 ga maydon uchun 1,0 birlik hisobidan kelib chiqqan holda (mutanosib ravishda) bogʻbon lavozimi kiritiladi (Markazning ijaraga berilgan maydoni bundan mustasno). 19. Markazning har bir alohida manzilda joylashgan binosi uchun dam olish, bayram va mehnat taʼtili vaqtida oʻrin almashishni hisobga olgan holda 3,0 birlikdan qorovul lavozimi kiritiladi. 20. Avtomobil haydovchisi (yengil, yuk tashuvchi), avtobus haydovchisi lavozimi Markazning har bir soz holatdagi avtotransport vositasi uchun 1,0 birlikdan kiritiladi. 21. Elektromontyor lavozimi har 500 yoritish va elektr nuqtalariga (vklyuchatel, chiroq, rozetka, balansda boʻlgan koʻcha yoritkichlar soni hisobga olinadi) 1,0 birlik hisobidan kelib chiqqan holda (mutanosib ravishda), biroq Markazda 0,5 birlikdan kam boʻlmagan holda kiritiladi. 22. Chilangar-santexnik lavozimi suv quvurlari, kanalizatsiya va issiqlik quvvati bilan jihozlangan har 2000 kv. metr maydoniga 1,0 birlik hisobidan kelib chiqqan holda (mutanosib ravishda), biroq Markazda 0,5 birlikdan kam boʻlmagan holda kiritiladi. 23. Markazda Sport va sogʻlomlashtirish majmuasi mavjud boʻlganda: 1,0 birlik Sport va sogʻlomlashtirish majmuasi mudiri lavozimi; 1,0 birlik bolalarga xizmat koʻrsatish yuzasidan Qabul qilish va joylashtirish boʻyicha menejer lavozimi; 1,0 birlik vrach terapevt lavozimi kiritiladi. 24. Markazda basseyn mavjud boʻlganda: 1,0 birlik xloratorchi lavozimi; har 20 nafar bola uchun 1,0 birlik hisobidan kelib chiqqan holda (mutanosib ravishda) suvda qutqaruvchi-yoʻriqchi lavozimi kiritiladi, biroq ushbu lavozim 1,0 birlikdan kam boʻlmagan holda; har 40 nafar bola uchun 1,0 birlik hisobidan kelib chiqqan holda (mutanosib ravishda) suzish boʻyicha yoʻriqchi lavozimi kiritiladi, biroq ushbu lavozim 1,0 birlikdan kam boʻlmagan holda kiritiladi. 25. Markaz uchun 1,0 birlik xoʻjalik mudiri lavozimi kiritiladi. 26. Respublika “Kelajak” markaziga 1,0 birlikdan rahbar kotibi (referent-kotib), arxivarius, mehnat muhofazasi va texnika xavfsizligi boʻyicha inspektor, badiiy rahbar, ovoz texnikasiga xizmat koʻrsatish boʻyicha mexanik lavozimlari kiritiladi. 27. Ish sharoitlari va hajmi boʻyicha mazkur Namunaviy shtatlarni qoʻllab boʻlmaydigan ayrim Markazning shtatlariga ular faoliyatining oʻziga xos xususiyatlaridan kelib chiqib, muassis va tegishli iqtisodiyot va moliya organi bilan kelishgan holda, umumiy xodimlar sonining 10 foizidan koʻp boʻlmagan miqdorda ajratilgan ish haqi jamgʻarmasi doirasida oʻzgartirish kiritilishi mumkin. 1. Vazirlar Mahkamasining “Taʼlim muassasalari haqidagi nizomlarni tasdiqlash toʻgʻrisida” 1995-yil 18-fevraldagi 59-son qaroriga ilovaning 2-bandi ikkinchi xatboshisidagi “Barkamol avlod” bolalar maktablari” soʻzlari “Kelajak” markazlari” soʻzlari bilan almashtirilsin. 2. Vazirlar Mahkamasining “Xalq taʼlimi xodimlari mehnatiga haq toʻlashning takomillashtirilgan tizimini tasdiqlash toʻgʻrisida” 2005-yil 21-dekabrdagi 275-son qarorida: a) 2-bandning ikkinchi va uchinchi xatboshilaridagi “maktabdan tashqari” soʻzlari “qoʻshimcha” soʻzi bilan almashtirilsin; b) 1-ilovada: nomi hamda 3 va 8-pozitsiyalardagi “maktabdan tashqari” soʻzlari “qoʻshimcha” soʻzi bilan almashtirilsin; 11-pozitsiya “Lavozimlar nomi” ustunidagi “Barkamol avlod” bolalar maktablarining toʻgarak rahbarlari, instruktor-metodistlari va metodistlari,” soʻzlari chiqarib tashlansin; izoh qismining ikkinchi xatboshisidagi “Maktabdan tashqari muassasalar” soʻzlari “Qoʻshimcha taʼlim muassasalari” soʻzlari bilan almashtirilsin; v) 2-ilovada: 1.3-pozitsiyaning “Lavozimlar nomi” ustunidagi “Maktabdan tashqari muassasa” soʻzlari “Qoʻshimcha taʼlim muassasasi” soʻzlari bilan almashtirilsin. 1.4-pozitsiya chiqarib tashlansin; 2.3-pozitsiyaning “Lavozimlar nomi” ustunidagi “Maktabdan tashqari muassasa” soʻzlari “Qoʻshimcha taʼlim muassasasi” soʻzlari bilan almashtirilsin; 2.4-pozitsiya chiqarib tashlansin; g) 3-ilovaning 3-bandidagi jadvalning “Xalq taʼlimi muassasasining tipi” ustunidagi “Maktabdan tashqari muassasalar” soʻzlari “Qoʻshimcha taʼlim muassasalari” soʻzlari bilan almashtirilsin. 3. Vazirlar Mahkamasining 2006-yil 20-fevraldagi 27-son qarori bilan tasdiqlangan Davlat axborot resurslari hamda ularni shakllantirish, ulardan foydalanish va ularni qoʻllab-quvvatlash uchun masʼul boʻlgan davlat organlari roʻyxatining 322-pozitsiyasi quyidagi tahrirda bayon etilsin: 4. Vazirlar Mahkamasining “Respublika olimpiya zaxiralari tennis maktabining faoliyatini tashkil etish chora-tadbirlari toʻgʻrisida” 2008-yil 13-iyundagi 132-son qarorida: a) 1-bandning ikkinchi xatboshisidagi “maktabdan tashqari” soʻzlari “qoʻshimcha” soʻzi bilan almashtirilsin; b) 1-ilovaning 1-bandidagi “maktabdan tashqari” soʻzlari “qoʻshimcha” soʻzi bilan almashtirilsin. 5. Vazirlar Mahkamasining “Oʻzbekiston iqtidorli yoshlarini taqdirlash va moddiy ragʻbatlantirish toʻgʻrisida” 2008-yil 13-oktabrdagi 226-son qaroriga 5-ilovaning 22-bandida: birinchi xatboshi quyidagi tahrirda bayon etilsin: “22. Musiqa, raqs, teatr, folklor, shuningdek tasviriy va amaliy sanʼat hamda dizayn yoʻnalishlaridagi respublika (1-oʻrin, jumladan “Turon” teatri, “Iqtidor ansambli”, “Jadidlar izidan” tanlovlarining respublika bosqichi gʻoliblari) va xalqaro tanlovlarda (1 — 3-oʻrinlar) gʻolib chiqqan professional taʼlim muassasalari, ixtisoslashtirilgan sanʼat va madaniyat maktablari hamda maktab-internatlari va umumtaʼlim maktablarining bitiruvchilariga oliy taʼlim muassasalarining kasbiy (ijodiy) imtihonlarida soha boʻyicha eng yuqori ball belgilangan fandan maksimal ball olish imtiyozi beriladi”; quyidagi mazmundagi ikkinchi xatboshi bilan toʻldirilsin: “Bunda “Iqtidor” maktab ansambli tanlovining viloyat bosqichi gʻoliblari oliy taʼlim muassasalariga kirish yoshiga yetmagan taqdirda Bolalar musiqa va sanʼat maktablarida bepul oʻqishga (ota-onalar toʻlovidan ozod etiladi) ruxsat etiladi”; ikkinchi va uchinchi xatboshilar tegishlicha uchinchi va toʻrtinchi xatboshilar deb hisoblansin. 6. Vazirlar Mahkamasining 2012-yil 18-oktabrdagi 297-son qarori bilan tasdiqlangan Oʻrindoshlik asosida hamda bir necha kasbda va lavozimda ishlash tartibi toʻgʻrisida nizomning ilovasi 6-bandida: a) “maktabdan tashqari” soʻzlari “qoʻshimcha” soʻzi bilan almashtirilsin; b) quyidagi mazmundagi ikkinchi xatboshi bilan toʻldirilsin: “Kelajak” markazlari toʻgarak rahbarlarining aynan shu muassasada belgilangan mehnat normasidan ortiq boʻlgan, lekin ushbu ish turi boʻyicha ish vaqti normal davomiyligining 100 foizidan koʻp boʻlmagan ishi”. 7. Vazirlar Mahkamasining “Surxondaryo viloyatida sportning milliy kurash turini yanada rivojlantirish toʻgʻrisida” 2015-yil 15-martdagi 41-son qarorining 3-bandi uchinchi xatboshisidagi “maktabdan tashqari” soʻzlari “qoʻshimcha” soʻzi bilan almashtirilsin. 8. Vazirlar Mahkamasining 2016-yil 5-maydagi 144-son qarori bilan tasdiqlangan Bolalar musiqa va sanʼat maktablari toʻgʻrisida nizomning 1-bandidagi, 26-bandidagi, 44-bandning toʻrtinchi va beshinchi xatboshilaridagi, 46-bandning ikkinchi xatboshisidagi, 51-bandning ikkinchi xatboshisidagi, 61-bandning oʻninchi xatboshisidagi va 77-bandning birinchi xatboshisidagi “maktabdan tashqari” soʻzlari “qoʻshimcha” soʻzi bilan almashtirilsin. 9. Vazirlar Mahkamasining “Oʻzbekiston davlat konservatoriyasi huzurida Musiqa sohasi pedagoglarini qayta tayyorlash va ularning malakasini oshirish markazi faoliyatini tashkil etish toʻgʻrisida” 2019-yil 20-fevraldagi 149-son qarorida: a) 4-band quyidagi tahrirda bayon etilsin: “4. Belgilab qoʻyilsinki, Markaz yuridik shaxs maqomiga, oʻz ustaviga, Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhrga hamda blankalarga, mustaqil balansga, Oʻzbekiston Respublikasi Iqtisodiyot va moliya vazirligining Gʻaznachiligida shaxsiy gʻazna hisobvaragʻiga ega boʻlgan, musiqaga ixtisoslashtirilgan maktab (maktab-internatlar), oʻrta maxsus va qoʻshimcha taʼlim muassasalari, xususan, bolalar musiqa va sanʼat maktablarining pedagog xodimlarini (keyingi oʻrinlarda musiqa sohasi pedagoglari deb ataladi) qayta tayyorlash va ularning malakasini oshirishga ixtisoslashtirilgan ilmiy-metodik va taʼlim muassasasi hisoblanadi”; b) 2-ilovaning 1-bandidagi, 4-bandning toʻrtinchi, beshinchi va yettinchi xatboshilaridagi, 6-bandning oʻn beshinchi xatboshisidagi hamda 29-banddagi “maktabdan tashqari” soʻzlari “qoʻshimcha” soʻzi bilan almashtirilsin. 10. Vazirlar Mahkamasining “Oʻzbekiston Respublikasida Ekologik taʼlimni rivojlantirish konsepsiyasini tasdiqlash toʻgʻrisida” 2019-yil 27-maydagi 434-son qarori: a) 1-ilovaning 4-bandi sakkizinchi xatboshisidagi, 9-bobning nomidagi, 46-bandning birinchi va ikkinchi xatboshilaridagi hamda 48-banddagi “maktabdan tashqari” soʻzlari “qoʻshimcha” soʻzi bilan almashtirilsin; b) 2-ilovada: “VII. Maktabdan tashqari taʼlim tizimida” blogidagi “Maktabdan tashqari” soʻzlari “Qoʻshimcha” soʻzi bilan almashtirilsin; 25-pozitsiya quyidagi tahrirda bayon etilsin: 11. Vazirlar Mahkamasining 2019-yil 9-sentabrdagi 754-son qarori bilan tasdiqlangan Aholining barcha qatlamlarini favqulodda vaziyatlarda harakat qilishga va fuqaro muhofazasi sohasida tayyorlash tartibi toʻgʻrisidagi nizomning 6-bandi “b” kichik bandining uchinchi xatboshisidagi “maktabdan tashqari” soʻzlari “qoʻshimcha” soʻzi bilan almashtirilsin. 12. Vazirlar Mahkamasining 2019-yil 24-dekabrdagi 1028-son qarori bilan tasdiqlangan Nodavlat umumtaʼlim tashkilotining namunaviy ustavining 48-bandi oʻninchi xatboshisidagi “maktabdan tashqari” soʻzlari “qoʻshimcha” soʻzi bilan almashtirilsin. 13. Vazirlar Mahkamasining “Maktabdan tashqari taʼlim tizimini takomillashtirishning qoʻshimcha chora-tadbirlari toʻgʻrisida” 2021-yil 27-maydagi 331-son qarorida: a) 1-bandda: ikkinchi — toʻrtinchi xatboshilar chiqarib tashlansin; beshinchi — yettinchi xatboshilar tegishlicha ikkinchi — toʻrtinchi xatboshilar deb hisoblansin; uchinchi xatboshi quyidagi tahrirda bayon etilsin: “Qoraqalpogʻiston Respublikasi, viloyatlar va Toshkent shahar Bolalar kutubxonalarining boshqaruv, texnik, xizmat koʻrsatuvchi va oʻquv-yordamchi xodimlarining namunaviy shtatlari va mehnatga haq toʻlash shartlari 6-ilovaga muvofiq”; b) 2-band quyidagi tahrirda bayon etilsin: “2. Oʻzbekiston Respublikasi maktabgacha va maktab taʼlimi vaziriga Iqtisodiyot va moliya vazirligi, Raqamli texnologiyalar vazirligi hamda Raqobatni rivojlantirish va isteʼmolchilar huquqlarini himoya qilish qoʻmitasi bilan kelishgan holda maktabgacha va maktab taʼlimi tizimidagi umumiy oʻrta va qoʻshimcha taʼlim muassasalari uchun oʻquvchilarning muhandislik, robototexnika, mexatronika va dasturiy taʼminot yoʻnalishlari boʻyicha oʻquv mashgʻulotlarida foydalanish hamda innovatsion ishlanmalarni amalga oshirish yuzasidan respublikada ishlab chiqarilmaydigan, xorijdan olib kelinadigan xom-ashyolar va jihozlar roʻyxatini tasdiqlash huquqi berilsin”; v) 3 va 4-bandlar hamda 1 — 4-ilovalar oʻz kuchini yoʻqotgan deb hisoblansin; g) 6-ilova quyidagi tahrirda bayon etilsin: 1. Direktor, direktor oʻrinbosarlari, boshqaruv va boshqa xodimlar namunaviy shtatlari va mehnatga haq toʻlash shartlari 2. Qoraqalpogʻiston Respublikasi, viloyatlar va Toshkent shahar Bolalar kutubxonalari texnik, xizmat koʻrsatuvchi va boshqa lavozimlarining mehnatiga haq toʻlash shartlari 3. Texnik, xizmat koʻrsatuvchi va boshqa lavozimlarni kiritish meʼyorlari ilovaga muvofiq belgilanadi. 1. Garderobchi lavozimi Qoraqalpogʻiston Respublikasi, viloyatlar va Toshkent shahar Bolalar kutubxonalarida (keyingi oʻrinlarda — kutubxona) kiyim-bosh saqlash uchun moʻljallangan xona mavjud boʻlsa mavsumiy 5 oy uchun 1,0 birlik kiritiladi. 2. Uy-joy kommunal xoʻjalik tizimiga oʻtkazilmagan kutubxonada isitish mavsumida (5 oy) oʻt yoquvchi lavozimi: markazlashgan isitish tizimida koʻmir, torf, mazut, tabiiy gaz kabilar bilan isitiladigan har bir qozonxonaga bir oʻrin almashish ish vaqti (smena) uchun 1,0 birlik hisobidan; lokal isitish qozonlari bilan isitiladigan har bir alohida manzilda joylashgan binolar majmuasiga har bir oʻrin almashish ish vaqti (smena) uchun qozonlar soni 6 tagacha boʻlsa 1,0 birlikdan, keyingi har 6 ta qozonga 1,0 birlik hisobidan kelib chiqqan holda (mutanosib ravishda); isitish pechlari orqali isitiladigan muassasalarda har 10 dona pech uchun 1,0 birlik va keyingi har 5 — 9 dona pech uchun qoʻshimcha 0,5 birlik, biroq 0,5 birlikdan kam boʻlmagan holda; Kutubxona markaziy isitish tizimi orqali isitilganda hamda hududida issiqlik punkti yoki elevator joylashgan boʻlsa 1,0 birlik binolarga kompleks xizmat koʻrsatish va taʼmirlash boʻyicha ishchi lavozimi, agar muassasada boyler va nasoslar (yer ostidan nasos orqali suv tortib oladigan suv yigʻuvchi minora (inshoot)) mavjud boʻlsa, bir oʻrin almashish ish vaqti(smena)ga 1,0 birlikdan kiritiladi. Yil davomida yuvinish xonasi yoki oshxona ichki qozonxona hisobidan issiq suv bilan taʼminlanadigan kutubxonada yuqorida qayd etilgan oʻt yoquvchi lavozimi bittasi doimiy kiritiladi. 3. Binolarning barcha ichki qismlari shu jumladan, xizmat xonalari, toʻgarak va mashgʻulot xonalari, yoʻlak (koridor)lar, tomosha zallari, basseyn joylashgan hududlar, zinapoyalar va yotoqxona maydonini tozalovchi xizmat xonalari farroshi lavozimi har 400 kv. metr tozalash maydoni uchun 0,5 birlik hisobidan kelib chiqqan holda (mutanosib ravishda) kiritiladi. Ushbu lavozim 0,5 birlikdan kam boʻlmasligi lozim. 4. Kutubxonaning har qoplama toʻshalgan (asfalt, beton. bruschatka) maydonining har 2500 kv.metr maydoni uchun 1,0 birlik hisobidan kelib chiqqan holda (mutanosib ravishda) hovli supuruvchi lavozimi kiritiladi. 5. Bogʻbon lavozimi mevali bogʻ, gulzor va koʻkalamzorlashtirilgan 0,5 tadan 2,0 gagacha maydoni uchun 1,0 birlik, keyingi har 2,0 ga maydon uchun 1,0 birlik hisobidan kelib chiqqan holda (mutanosib ravishda) bogʻbon lavozimi kiritiladi, ijaraga berilgan maydon bundan mustasno. 6. Kutubxonaning har bir alohida manzilda joylashgan binosi uchun dam olish, bayram va mehnat taʼtili vaqtida oʻrin almashishni hisobga olgan holda 3,0 birlikdan qorovul lavozimi kiritiladi. 7. Avtomobil haydovchisi (yengil, yuk tashuvchi), avtobus haydovchisi lavozimi har bir soz holatdagi avtotransport vositasi uchun 1,0 birlikdan kiritiladi. 8. Elektromontyor lavozimi har 500 yoritish va elektr nuqtalariga (vklyuchatel, chiroq, rozetka, balansda boʻlgan koʻcha yoritkichlari soni hisobga olinadi) 1,0 birlik hisobidan kelib chiqqan holda (mutanosib ravishda), biroq ushbu lavozim 0,5 birlikdan kam boʻlmagan holda kiritiladi. 9. Chilangar-santexnik lavozimi suv quvurlari, kanalizatsiya va issiqlik quvvati bilan jihozlangan har 2 000 kv metr maydoniga 1,0 birlik hisobidan kelib chiqqan holda (mutanosib ravishda), biroq ushbu lavozim 0,5 birlikdan kam boʻlmagan holda kiritiladi. 10. Kutubxona uchun 1,0 birlik rahbar kotibi (referent-kotib) lavozimi kiritiladi. 11. Kutubxona uchun 1,0 birlik xoʻjalik mudiri lavozimi kiritiladi. 12. Ish sharoitlari va hajmi boʻyicha mazkur Namunaviy shtatlarni qoʻllab boʻlmaydigan ayrim kutubxonaning shtatlariga ular faoliyatining oʻziga xos xususiyatlaridan kelib chiqib, umumiy xodimlar sonining 10 foizidan koʻp boʻlmagan miqdorda ajratilgan ish haqi jamgʻarmasi doirasida oʻzgartirish kiritilishiga ruxsat etiladi”; d) 7-ilovaning 26-bandi ikkinchi xatboshisi quyidagi tahrirda bayon etilsin: “Vazirlik tizimidagi hududiy “Bolalar kutubxonalari”ning direktorlari Vazirlik bilan kelishilgan holda Respublika “Kelajak” markazi direktori tomonidan lavozimga tayinlanadi va lavozimdan ozod etiladi”. 14. Vazirlar Mahkamasining “Xorijiy tillarni oʻrganishni takomillashtirish boʻyicha qoʻshimcha chora-tadbirlar toʻgʻrisida” 2022-yil 19-yanvardagi 34-son qarorining 8-bandi quyidagi tahrirda bayon etilsin: “8. Belgilansinki, 2023-yil 1-yanvardan boshlab maktabgacha, umumiy oʻrta, oʻrta maxsus va professional, shuningdek, qoʻshimcha taʼlim tashkilotlari chet (ingliz, fransuz, nemis, ispan, italyan, arab, xitoy, yapon, koreys, turk, fors, pushtu, dari, urdu hind) tili fani oʻqituvchilarining attestatsiyasi jarayonida oʻquv fani boʻyicha malaka sinovlari tegishliligi boʻyicha Maktabgacha va maktab taʼlimi vazirligi hamda Oliy taʼlim, fan va innovatsiyalar vazirligi tomonidan tinglab tushunish, oʻqish, yozish hamda gapirish koʻnikmalarini baholashni nazarda tutuvchi kasbiy sinov shaklida oʻtkaziladi”. 15. Vazirlar Mahkamasining 2022-yil 25-fevraldagi 88-son qarori bilan tasdiqlangan Faoliyatni boshlash yoki tugatish uchun vakolatli organni xabardor qilish tartibi toʻgʻrisidagi yagona nizomga 6-ilovada: a) 1 va 2-pozitsiyalar quyidagi tahrirda bayon etilsin: b) 4-pozitsiya quyidagi tahrirda bayon etilsin: 16. Vazirlar Mahkamasining 2022-yil 6-iyuldagi 363-son qarori bilan tasdiqlangan Bolalar masalalari boʻyicha milliy komissiya toʻgʻrisidagi nizomning 8-bandi sakkizinchi xatboshisidagi “maktabdan tashqari” soʻzlari “qoʻshimcha” soʻzi bilan almashtirilsin. 17. Vazirlar Mahkamasining “Pedagog xodimlar uchun yillik uzaytirilgan mehnat taʼtili davomiyligi meʼyorlarini belgilash chora-tadbirlari toʻgʻrisida” 2023-yil 26-iyundagi 263-son qaroriga ilovadagi “III. Maktabdan tashqari taʼlim tashkilotlari” soʻzlari “III. Qoʻshimcha taʼlim tashkilotlari” soʻzlari bilan, “1. Barkamol avlod bolalar maktablari, Oʻquvchi yoshlar markazi” soʻzlari “1. “Kelajak” markazlari” soʻzlari bilan almashtirilsin. 18. Vazirlar Mahkamasining 2024-yil 27-martdagi 157-son qarori bilan tasdiqlangan Davlat taʼlim standartlari va davlat taʼlim talablarini ishlab chiqish hamda joriy etish tartibi toʻgʻrisida nizomda: a) 9-bandning toʻrtinchi xatboshisidagi, 21-banddagi, 22-bandning ikkinchi xatboshisidagi “maktabdan tashqari” soʻzlari “qoʻshimcha” soʻzi bilan almashtirilsin; b) 2-ilovaning 9-pozitsiyasi “Oʻzbekiston Respublikasining taʼlim bosqichlari” ustunidagi “maktabdan tashqari” soʻzlari “qoʻshimcha” soʻzi bilan almashtirilsin. 19. Vazirlar Mahkamasining “Maktabgacha taʼlim tizimini raqamlashtirish va maktabgacha taʼlim tashkilotlari faoliyatini yanada takomillashtirishning qoʻshimcha chora-tadbirlari toʻgʻrisida” 2024-yil 18-dekabrdagi 848-son qarorining 5-bandi “a” kichik bandining birinchi xatboshisidagi “maktabdan tashqari” soʻzlari “qoʻshimcha” soʻzi bilan almashtirilsin. 20. Vazirlar Mahkamasining 2024-yil 20-dekabrdagi 867-son qarori bilan tasdiqlangan Maktabgacha va maktab taʼlimi tashkilotlari xodimlarini uzluksiz kasbiy rivojlantirishni tashkil etish tartibi toʻgʻrisida nizomning 2-bandi ikkinchi, toʻqqizinchi va oʻninchi xatboshilaridagi, 5-bandining oʻn birinchi xatboshisidagi, 8-bandining toʻrtinchi xatboshisidagi, 9-bandining uchinchi va beshinchi xatboshilaridagi, 15-bandining birinchi xatboshisidagi, 19-bandining uchinchi xatboshisidagi, 41 va 43-bandlaridagi “maktabdan tashqari” soʻzlari “qoʻshimcha” soʻzi bilan almashtirilsin. 21. Vazirlar Mahkamasining “Davlat umumiy oʻrta taʼlim tashkilotlarida ayrim toifadagi oʻquvchilarni maktabdan tashqari taʼlimga jalb qilish chora-tadbirlari toʻgʻrisida” 2025-yil 14-iyundagi 365-son qarorida: a) nomidagi va 1-bandning birinchi hamda ikkinchi xatboshilaridagi “maktabdan tashqari” soʻzlari “qoʻshimcha” soʻzi bilan almashtirilsin; b) 1-ilovada: nomidagi, 2-bandning ikkinchi va uchinchi xatboshilaridagi, 26-bandning oltinchi xatboshisidagi “maktabdan tashqari” soʻzlari “qoʻshimcha” soʻzi bilan almashtirilsin; 1-ilovaning ilova belgisi va nomidagi “maktabdan tashqari” soʻzlari “qoʻshimcha” soʻzi bilan almashtirilsin; 2 — 4-ilovaning ilova belgisidagi “maktabdan tashqari” soʻzlari “qoʻshimcha” soʻzi bilan almashtirilsin; v) 2-ilovaning 5-pozitsiyasi “Maʼlumotlar nomi” ustunidagi “Maktabdan tashqari” soʻzlari “Qoʻshimcha” soʻzi bilan almashtirilsin. 1. Vazirlar Mahkamasining “Maktabdan tashqari taʼlim tizimini yanada takomillashtirish chora-tadbirlari toʻgʻrisida” 2011-yil 28-fevraldagi 50-son qarori. 2. Vazirlar Mahkamasining “Oʻzbekiston Respublikasi Xalq taʼlimi vazirligi huzurida Respublika oʻquvchi-yoshlar markazini tashkil etish chora-tadbirlari toʻgʻrisida” 2014-yil 5-maydagi 115-son qarori. 3. Vazirlar Mahkamasining “Oʻzbekiston “Yoshlik” jismoniy tarbiya va sport jamiyati faoliyatini takomillashtirish toʻgʻrisida” 2014-yil 1-avgustdagi 210-son qarori. 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “2017 — 2021-yillarda Orolboʻyi mintaqasini rivojlantirish Davlat dasturi toʻgʻrisida” 2017-yil 18-yanvardagi PQ-2731-son qarori)” 2017-yil 12-maydagi 275-son qarori. 5. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida (Oʻzbekiston Respublikasining “Normativ-huquqiy hujjatlar toʻgʻrisida” 2021-yil 20-apreldagi OʻRQ-682-son Qonuni)” 2022-yil 4-apreldagi 153-son qaroriga ilovaning 337-bandi. 6. Vazirlar Mahkamasining “Maktabdan tashqari taʼlim tizimini takomillashtirishning qoʻshimcha chora-tadbirlari toʻgʻrisida” 2021-yil 27-maydagi 331-son qaroriga 8-ilovaning 3-bandi. 7. Vazirlar Mahkamasining “Maktabgacha va maktab taʼlimi vaziri jamgʻarmasi faoliyatini tashkil etish chora-tadbirlari toʻgʻrisida” 2022-yil 2-avgustdagi 425-son qaroriga 1-ilovaning 19-bandi. 8. Vazirlar Mahkamasining “Oʻzbekiston Respublikasi Hukumatining ayrim qarorlariga sport sohasida davlat boshqaruvini samarali tashkil etishga qaratilgan oʻzgartirish va qoʻshimchalar kiritish toʻgʻrisida” 2025-yil 29-apreldagi 275-son qaroriga ilovaning 2-bandi.